Kui vaadata Eesti turul olevaid ettevõtteid, siis üldjuhul on neil suhtlemiseks kasutusel kõik elementaarsed kommunikatsioonivahendid - telefon, e-mail ning mõnel isegi tagasiside saatmise lahter/blokk oma veebis, kust siis saaks päringuid ja küsimusi esitada. Aga on see piisav? Mõtisklesime meiegi läinud aasta lõpus, et kas suhtlemiseks on ikka kõik võimalused käiku lastud või võiks midagi veel juures olla. Kaalumisel olid kõik uudsed  kommunikatsioonivõimalused, alustades sotsiaalvõrgustike täiendavatest võimalustest (Facebooki fännigrupp ja Twitter on juba kasutusel) ning lõpetades blogi ja foorumiga. Foorumi kasutuselevõtt tundus IT ja telekommunikatsiooniteenuste ning seadmete puhul kõige vajalikuma osana. Kliente on palju, seadmeid nende käes veel rohkem ning küsimusi ilmselt jagub samuti määramata ajaks. Niisiis otsustasimegi, et teeme asja ära ning anname meie e-kanalite loetelusse ühe lisarea juurde.